KUD Artoteka Bela krajina praznuje 25 let obstoja. Jubilej bomo proslavili z otvoritvijo razstave v Ganglovem razstavišču Belokranjskega muzeja Metlika. Slavnostni govornik bo priznani umetnostni zgodovinar, dr. Miklavž Komelj. Vabimo vas, da pridete **5. 11. 2019 ob 18.00 uri** praznovat z nami in si ogledate naša najboljša dela po izboru Miklavža Komelja. Razstava bo na ogled do 1. 12 2019.

Simbolični začetek KUD Artoteka Bela krajina je bila predbožična razstava treh kiparjev v Špeličevi hiši leta 1993. Kiparji so bili Dirk Heij, Jožef Vrščaj in Martin Skoliber. Leta 1994 je bilo društvo formalno ustanovljeno. Člani so bili akademski umetniki, ljubiteljski likovni umetniki in likovni pedagogi.

Cilj društva vsa ta leta je združevati kreativno energijo vseh Belokranjcev ter jim omogočati razstavljanje in osebno umetniško rast. Vsako leto organiziramo mednarodno likovno kolonijo na različnih izjemnih lokacijah Bele krajine, večkrat v sodelovanju z drugimi društvi, včasih tudi z močno družbenoaktualno noto. Prirejamo tudi bienale otroške ilustracije, naša dela pa pomembno oživljajo prostore Upravne enote Črnomelj.

Špeličeva hiša v Črnomlju, prvotni dom Artoteke, je bila res majhna, toda Artoteka je imela svoj dom in ob podpori zveze kulturnih društev Črnomelj in območne izpostave Črnomelj Javnega sklada Republike Slovenije za kulturne dejavnosti ter ob podpori belokranjskih občin je bilo delo društva uspešno. Razstave smo prirejali tudi drugod, navezali smo stike z drugimi likovnimi društvi doma in v tujini. Z vsem tem je Artoteka širila prisotnost likovne kulture v prostoru in postala njen nepogrešljiv del.

Artoteka želi spodbuditi čim več ljudi v Beli krajini, da z izposojo ali odkupom likovnih del izrazijo spoštovanje do umetnosti v našem prostoru.